《苏公内翰柏石图》
宋代·袁说友

柏生两石间，颜状何落落。
行须接石脉，生理初甚约。
岂无蝼蚁窥，未免风雨剥。
孤撑谢栽培，欲取那可攫。
森然两石意，与柏真不薄。
峥嵘炎凉外，盘踞互相络。
千尺意有余，凛凛未可度。
公看养口体，怪此躯干削。
满眼较短长，琐细公所略。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。